IZVEDBENA UREDBA KOMISIJE (EU) 2020/1177

z dne 7. avgusta 2020

o spremembi Izvedbene uredbe (EU) 2020/469 glede odložitve datumov začetka uporabe nekaterih ukrepov v okviru pandemije COVID-19

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) ter zlasti člena 36(1)(c) in (g), člena 43(1)(a) in (f) in člena 44(1) Uredbe,

ob upoštevanju naslednjega:

(1) Ukrepi, uvedeni za zajezitev pandemije COVID-19, resno ovirajo zmožnost držav članic in letalske industrije, da se pripravijo na uporabo številnih nedavno sprejetih izvedbenih uredb na področju varnosti v letalstvu.

(2) Ukrepi zapore ter spremembe delovnih pogojev in razpoložljivosti zaposlenih v povezavi z dodatno delovno obremenitvijo zaradi obvladovanja znatnih negativnih posledic pandemije COVID-19 za vse deležnike otežujejo priprave na uporabo teh izvedbenih uredb.

(3) Izvedbena uredba Komisije (EU) 2020/469 (2) se bo začela delno uporabljati 5. novembra 2020. Prilagoditev skupnih zahtev glede poročanja in zahtev glede oblik zapisa SNOWTAM in METAR v skladu s standardi in priporočenimi praksami Mednarodne organizacije civilnega letalstva, uvedenih z navedeno izvedbeno uredbo, je otežena zaradi pomanjkanja sredstev pristojnih organov in zadevnih operatorjev, kar je posledica izbruha COVID-19, in bi jo zato bilo treba odložiti, da se pristojnim organom in deležnikom omogoči, da se pripravijo na njihovo izvajanje.

(4) Agencija Evropske unije za varnost v letalstvu je Komisiji potrdila, da je odložitev uporabe določb iz uvodne izjave 3 mogoča, ne da bi to negativno vplivalo na varnost v letalstvu, saj gre za zelo omejeno obdobje in so novi ukrepi namenjeni posodobitvi že veljavnih določb v skladu z obstoječimi standardi in priporočenimi praksami Mednarodne organizacije civilnega letalstva.

(5) Da se nacionalnim organom in vsem deležnikom med pandemijo COVID-19 zagotovi takojšnja pomoč in da se jim omogoči prilagoditev njihovih načrtov za pripravo na odloženo uporabo zadevnih določb, bi morala ta uredba začeti veljati dan po objavi v Uradnem listu Evropske unije.

(6) Ukrepi iz te uredbe so v skladu z mnenjem odbora, ustanovljenega na podlagi člena 127 Uredbe (EU) 2018/1139 –

SPREJELA NASLEDNJO UREDBO:

Člen 1 Člen 5 Izvedbene uredbe (EU) 2020/469 se nadomesti z naslednjim: „Člen 5 Ta uredba začne veljati dvajseti dan po objavi v Uradnem listu Evropske unije. Uporablja se od 27. januarja 2022. Naslednje določbe se uporabljajo od 12. avgusta 2021: (a) v Prilogi I: točka 10(b), (b) v Prilogi III: v točki 6: Dodatek 3 – OBLIKA ZAPISA SNOWTAM. Točka 5 Priloge III se uporablja od 5. novembra 2020, razen točke 5(v): Dodatek 1 – Predloga za METAR, ki se uporablja od 12. avgusta 2021.“.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. avgusta 2020 Za Komisijo Predsednica Ursula VON DER LEYEN

(1) UL L 212, 22.8.2018, str. 1.

(2) Izvedbena uredba Komisije (EU) 2020/469 z dne 14. februarja 2020 o spremembi Uredbe (EU) št. 923/2012, Uredbe (EU) št. 139/2014 in Uredbe (EU) 2017/373 v zvezi z zahtevami glede storitev upravljanja zračnega prometa/navigacijskih služb zračnega prometa, projektiranja struktur zračnega prostora, kakovosti podatkov in varnosti na vzletno-pristajalni stezi ter o razveljavitvi Uredbe (EU) št. 73/2010 (UL L 104, 3.4.2020, str. 1).